Սիլիկոնային հովտի թայվանցի ինժեներները, օրինակ, կառուցել են երկկողմանի ակտիվ կամուրջ, որը կապում է նրանց իրենց թայվանական տեխնոլոգիական համայնքի հետ: Նրանց հնդկացի գործընկերները դարձել են հիմնական միջնորդ ԱՄՆ-ի ձեռնարկատերերի եւ Հնդկաստանի մատչելի համակարգչային ծրագրերի փորձագետների միջեւ: Այս միջխաղաղօվկիանոսյան ցանցերը հմուտ ներգաղթողներին լուրջ առավելություն են տալիս իրենց հիմնական մրցակիցների հանդեպ, ովքեր հաճախ լեզվի իմացության, մշակութային գիտելիքների եւ Ասիայում գործընկերային հարաբերություններ հաստատելու կարիք ունեն: Լայնածավալ ցանցերն արագացնում են աշխատաշուկայի գլոբալիզացիան եւ ուժեղացնում ձեռնարկատիրության, ներդրումների եւ առեւտրի հնարավորությունները ինչպես ԱՄՆ-ում, այնպես էլ Ասիայի նոր զարգացող շրջաններում: Թայվանցի ներգաղթող Միին Վուն, օրինակ, ԱՄՆ է ժամանել 1970-ականների սկզբին էլեկտրական ինժեներիայի դասընթացն ավարտելու նպատակով: 1976 թվականին` Սթենֆորդի համալսարանի դոկտորի կոչում ստանալուց հետո, Վուն իր նոր հմտությունների կիրառման շատ քիչ հնարավորություն տեսավ տնտեսապես հետամնաց Թայվանում եւ նախընտեց Միացյալ Նահանգներում մնալ: Ավելի քան մեկ տասնամյակ նա պատասխանատու պաշտոններ է զբաղեցրել Սիլիկոնային հովտում հիմնված կիսահաղորդչային կազմակերպություններում, ներառյալ Siliconix-ը եւ Intel-ը: Որպես VLSI տեխնոլոգիայի հիմնադիր անդամ` նա նաեւ ձեռնարկատիրական փորձառություն ձեռք բերեց: